Tramp AQShning Iqlim bo‘yicha Parij kelishuvidan chiqishini e’lon qildi

AQSh prezidenti Donald Tramp 1-iyun, payshanba kuni uning mamlakati Iqlim bo‘yicha Parij kelishuvidan chiqishini e’lon qildi. Bu haqda Reuters agentligi xabar bermoqda.

“Biz kelishuvdan chiqamiz”, — dedi Tramp Oq uydagi Pushti bog‘dagi marosimda. U Parij bitimi mamlakatga yuklaydigan “shafqatsiz” iqtisodiy va moliyaviy majburiyatni qoraladi.
“Amerika va uning fuqarolarini himoya qilishdek sharafli burchimni bajarishim uchun Qo‘shma Shtatlar Iqlim bo‘yicha Parij kelishuvidan chiqadi”, — deya qo‘shimcha qildi Tramp.
“Parij bitimi shartlarini bajarish 2025-yilga kelib Amerikaga 2,7 million yo‘qotilgan ish o‘rniga teng kelishi mumkin”, — dedi u.
Shu bilan birga u Qo‘shma Shtatlar Parij bitimiga qayta qo‘shilish bo‘yicha muzokaralarni boshlashi yoki Qo‘shma Shtatlar, uning tashkilotlari, ishchilari, odamlari va soliq to‘lovchilari uchun adolatli shartlar asosida yangi bitim tuzishi mumkinligini qo‘shimcha qildi.